สำนักงานตำรวจแห่งชาติ ร่วมกับภาคเอกชน รณรงค์ “ดื่มไม่ขับ ขับไม่ดื่ม ร่วมรับผิดชอบสังคม” เพื่อลดอุบัติเหตุในช่วงเทศกาลปีใหม่
พลตำรวจเอก วิระชัย ทรงเมตตา รองผู้บัญชาการตำรวจแห่งชาติ ร่วมกับภาคเอกชน เปิดงานรณรงค์เมาไม่ขับกลับบ้านปลอดภัยช่วงเทศกาลปีใหม่ ภายใต้ชื่อ “ดื่มไม่ขับ ขับไม่ดื่ม ร่วมรับผิดชอบสังคม” เพื่อลดอุบัติเหตุช่วง 7 วันอันตรายในเทศกาลปีใหม่ บริเวณสถานีบริการน้ำมัน ปตท.ถนนวิภาวดี โดย พลตำรวจเอก วิระชัย เปิดเผยว่า ข้อมูลจากศูนย์อำนวยการป้องกันและลดอุบัติเหตุบนถนน พบว่า ระหว่างวันที่ 28 ธันวาคม 2560 - 3 มกราคม 2561 มีอุบัติเหตุเกิดขึ้นถึง 3,841 ครั้ง มีผู้เสียชีวิต 423 ราย มีผู้บาดเจ็บ 4,005 คน ซึ่งสาเหตุหลักยังคงเป็นการ เมาสุรา ปีนี้สำนักงานตำรวจแห่งชาติ ยังคงดำเนินการรณรงค์สร้างจิตสำนึกด้านความปลอดภัยบนถนนอย่างต่อเนื่อง พร้อมฝากเตือนประชาชนเมาไม่ขับในช่วงเทศกาลปีใหม่ที่จะถึงนี้



สำหรับความร่วมมือระหว่าง สำนักงานตำรวจแห่งชาติ และภาคเอกชนในครั้งนี้ นอกจากจะจัดในพื้นที่กรุงเทพมหานครแล้ว ยังจะดำเนินการใน 3 จังหวัด ที่มีสถิติการเกิดอุบัติเหตุสูง ได้แก่ จังหวัดเชียงใหม่ ชลบุรี และขอนแก่น พร้อมมอบกระบองไฟ ชุดกระเป๋ากันง่วง และสติ๊กสำหรับใช้บริการตรวจรถฟรี ให้กับตำรวจจราจรที่ปฏิบัติหน้าที่และผู้เดินทางด้วย